b'\n_START_ARTICLE_\nIranin panttivankikriisi\n_START_SECTION_\nTausta\n_START_PARAGRAPH_\nLokakuun lopussa vuonna 1979 Iranin \xc5\xa1aahi Mohammed Reza Pahlavi oli poistunut kuohuvasta Iranista, jossa uskonnolliset radikaalit pyrkiv\xc3\xa4t saamaan maahan islamilaisen hallinnon. Samaan aikaan tuhannet iranilaiset osoittivat mielt\xc3\xa4\xc3\xa4n \xc5\xa1aahia ja Yhdysvaltoja vastaan. Marraskuun alussa mielenosoitukset Yhdysvaltojen l\xc3\xa4hetyst\xc3\xb6n edess\xc3\xa4 k\xc3\xa4viv\xc3\xa4t yh\xc3\xa4 suuremmiksi. _NEWLINE_Panttivankikriisi alkoi, kun noin 200 mielenosoittajaa otti panttivangeikseen l\xc3\xa4hetyst\xc3\xb6n 52 ty\xc3\xb6ntekij\xc3\xa4\xc3\xa4, jotka vapautettiin vasta 444 p\xc3\xa4iv\xc3\xa4\xc3\xa4 my\xc3\xb6hemmin alkuvuonna 1981. Kaappaajat vaativat Yhdysvaltoja luovuttamaan Iranin entisen johtajan, \xc5\xa1aahi Mohammad Reza Pahlavin, joka oli saamassa sairaalahoitoa New Yorkissa. Iranista oli samana vuonna tullut islamilainen tasavalta, kun hengellinen johtaja ajatollah Ruhollah Khomeini oli voittanut kansan\xc3\xa4\xc3\xa4nestyksen valtiomuodosta.\n_START_SECTION_\nAmerikan-vastainen mielenosoitus l\xc3\xa4hetyst\xc3\xb6n edustalla\n_START_PARAGRAPH_\nVuoden 1979 marraskuun 4. aamuna tuhannet kiihkoilevat iranilaiset mielenosoittajat olivat ker\xc3\xa4\xc3\xa4ntyneet Yhdysvaltain suurl\xc3\xa4hetyst\xc3\xb6n eteen ja vaativat kuolemaa Iranin entiselle \xc5\xa1aahille Mohammed Reza Pahlavilla sek\xc3\xa4 Yhdysvalloille._NEWLINE_Suurl\xc3\xa4hetyst\xc3\xb6ss\xc3\xa4 ty\xc3\xb6skentelev\xc3\xa4 kolmanneksi ylin virkamies Moorhead C. Kennedy katseli kiihkomielisi\xc3\xa4 mielensoittajia, jotka vaativat Yhdysvaltoja luovuttamaan \xc5\xa1aahin ja t\xc3\xa4m\xc3\xa4n omaisuuden takaisin Iraniin Yhdysvalloista. Moorhead C. Kennedy tiesi, ett\xc3\xa4 suurl\xc3\xa4hetyst\xc3\xb6\xc3\xa4 olisi vaikeaa puolustaa, mik\xc3\xa4li v\xc3\xa4kijoukko tunkeutuisi suurl\xc3\xa4hetyst\xc3\xb6alueelle, jota vartioi vain 13 Yhdysvaltain merijalkav\xc3\xa4en sotilasta, joille oli annettu k\xc3\xa4sky olla ampumatta ket\xc3\xa4\xc3\xa4n, joka tunkeutuisi suurl\xc3\xa4hetyst\xc3\xb6n sis\xc3\xa4lle. Tunkeutujat tulisi h\xc3\xa4\xc3\xa4t\xc3\xa4\xc3\xa4 pois vain ulkopuolelta olevalta apuvoimin._NEWLINE_Yhdysvaltain suurl\xc3\xa4hetyst\xc3\xb6n asianhoitajana toimi tuolloin Bruce Laingen, joka oli sill\xc3\xa4 hetkell\xc3\xa4 vastuussa suurl\xc3\xa4hetyst\xc3\xb6st\xc3\xa4, sill\xc3\xa4 Iran oli est\xc3\xa4nyt varsinaisen uuden nimitetyn suurl\xc3\xa4hettil\xc3\xa4\xc3\xa4n tulon maahan. _NEWLINE_Kello oli noin 9, kun Laingen oli matkalla autossa Iranin ulkoministeri\xc3\xb6\xc3\xb6n, joka sijaitsee noin 1,5 kilometri\xc3\xa4 suurl\xc3\xa4hetyst\xc3\xb6st\xc3\xa4, mielenosoituksen aikana saadakseen takeet suurl\xc3\xa4hetyst\xc3\xb6n turvallisuudesta. Laingen tiesi kuitenkin sen, ettei Iranin poliisi tekisi asialle mit\xc3\xa4\xc3\xa4n mik\xc3\xa4li mahdollinen hy\xc3\xb6kk\xc3\xa4ys suurl\xc3\xa4hetyst\xc3\xb6n sis\xc3\xa4lle tapahtuisi.\n_START_SECTION_\nHy\xc3\xb6kk\xc3\xa4ys suurl\xc3\xa4hetyst\xc3\xb6\xc3\xb6n\n_START_PARAGRAPH_\nKello 10.15 Moorhead C. Kennedyn toimistoon rynt\xc3\xa4si vartiosotilas ilmoittamaan, ett\xc3\xa4 kaikkien olisi parasta poistua suurl\xc3\xa4hetyst\xc3\xb6n kadunpuolisista rakennuksista, koska mielenosoittajat olivat juuri tunkeutuneet kolme metri\xc3\xa4 pitk\xc3\xa4n aidan sek\xc3\xa4 portin yli ja olivat tunkeutumassa suurl\xc3\xa4hetyst\xc3\xb6 alueelle ja pyrkisiv\xc3\xa4t todenn\xc3\xa4k\xc3\xb6isesti suurl\xc3\xa4hetyst\xc3\xb6rakennuksen sis\xc3\xa4lle. _NEWLINE_Suunnitelmaa evakuoinnista ei ollut tiedossa, vaikka asianhoitaja Laingen oli jo aiemmin varoittanut Yhdysvaltain ulkoministeri\xc3\xb6t\xc3\xa4 edellisist\xc3\xa4 mielenosoituksesta suurl\xc3\xa4hetyst\xc3\xb6n edustalla, mik\xc3\xa4li mielensoittajat tunkeutuisivat joskus l\xc3\xa4hetyst\xc3\xb6alueen sis\xc3\xa4lle._NEWLINE_Mielensoittajat juoksivat l\xc3\xa4hetyst\xc3\xb6n rappuja kohti p\xc3\xa4\xc3\xa4ovea, jota vartioi kaksi merijalkav\xc3\xa4en sotilasta aseistettuna._NEWLINE_Suurl\xc3\xa4hetyst\xc3\xb6rakennuksen toisessa kerroksessa kymmenkunta suurl\xc3\xa4hetyst\xc3\xb6n henkil\xc3\xb6kunnan j\xc3\xa4sent\xc3\xa4 olivat l\xc3\xa4hetyst\xc3\xb6n turvaholvissa tuhoamassa salaiseksi luokiteltuja asiakirjoja, rikkomassa kaikki elektroniset laitteet palasiksi sek\xc3\xa4 silppusivat salaisia koodikirjoja, jotta ne eiv\xc3\xa4t joutuisi mielenosoittajien k\xc3\xa4siin._NEWLINE_Samaan aikaan yksi suurl\xc3\xa4hetyst\xc3\xb6n ty\xc3\xb6ntekij\xc3\xb6ist\xc3\xa4 John W. Limbert yritti samassa kerroksessa ottaa radio- ja puhelinyhteys Yhdysvaltain ulkoministeri\xc3\xb6n sek\xc3\xa4 Iranin hallituksen edustajiin. Limbert sai ilmoitettua tiedon Washingtoniin hy\xc3\xb6kk\xc3\xa4yksest\xc3\xa4 ja yritti sen j\xc3\xa4lkeen ottaa yhteytt\xc3\xa4 Iranin p\xc3\xa4\xc3\xa4ministeriin, Mehdi Bazarganille, joka ei ollut kovinkaan halukas puuttumaan asiaan, koska h\xc3\xa4nen mukaan p\xc3\xa4\xc3\xa4t\xc3\xb6svalta asiassa oli vain ajatollah Khomeinilla. Puhelu katkesi siihen paikkaan.  _NEWLINE_Iltap\xc3\xa4iv\xc3\xa4\xc3\xa4n menness\xc3\xa4 mielensoittajat olivat vallanneet koko suurl\xc3\xa4hetyst\xc3\xb6 kompleksin ja ottaneet suurimman osan l\xc3\xa4hetyst\xc3\xb6n ty\xc3\xb6ntekij\xc3\xb6ist\xc3\xa4 panttivangeiksi.\n_START_SECTION_\nYhdysvaltain reaktio\n_START_PARAGRAPH_\nKello oli 04.30 aamulla Yhdysvaltain presidentin vapaa-ajan asunnolla Camp Davidissa, jossa istuva presidentti Jimmy Carter oli juuri nukkumassa kaappauksen aikana, kun puhelin soi._NEWLINE_Soittaja oli Carterin turvallisuuspoliittinen neuvojanantaja Zbigniew Brzezinski, joka ilmoitti, ett\xc3\xa4 Yhdysvaltain Teheranin suurl\xc3\xa4hetyst\xc3\xb6\xc3\xb6n oli tunkeuduttu ja sen henkil\xc3\xb6kunta oli otettu panttivangiksi. Brzezinski painotti, ettei asiaan voisi mitenk\xc3\xa4\xc3\xa4n puuttua sotilaallisesti, sill\xc3\xa4 kaappareiden tavoitteet tunkeutumiselle ja vaatimukset olivat viel\xc3\xa4 h\xc3\xa4m\xc3\xa4r\xc3\xa4n peitossa. _NEWLINE_T\xc3\xa4t\xc3\xa4 painotti my\xc3\xb6s ulkoministeri Cyrus Vance, joka oli liittynyt linjalle, ja kertoi, ett\xc3\xa4 kaapparit vaativat todenn\xc3\xa4k\xc3\xb6isesti entisen \xc5\xa1aahin luovuttamista Iraniin, jotta panttivangit voitaisiin vapauttaa. Siihen Carter ei suostunut, vaikka Brzezinski olikin aluksi asialle my\xc3\xb6nteinen.\n_START_SECTION_\nIranin ulkoministeri\xc3\xb6n toimet\n_START_PARAGRAPH_\nKello oli 10.30, 4.11.1979, kun asianhoitaja Bruce Laingen oli ollut kahden tunnin odottelun j\xc3\xa4lkeen Iranin ulkoministeri\xc3\xb6ss\xc3\xa4 ja p\xc3\xa4\xc3\xa4tt\xc3\xa4nyt nyt palata takaisin suurl\xc3\xa4hetyst\xc3\xb6\xc3\xb6n kuultuaan radiopuhelimen kautta viestin, ett\xc3\xa4 suurl\xc3\xa4hetyst\xc3\xb6 alueelle oli tunkeuduttu. Laingen oli matkalla autolle, kun h\xc3\xa4n sai viestin, ettei palaaminen suurl\xc3\xa4hetyst\xc3\xb6n alueelle olisi turvallisuussyist\xc3\xa4 j\xc3\xa4rkev\xc3\xa4\xc3\xa4, joten h\xc3\xa4n p\xc3\xa4\xc3\xa4tti palata takaisin ulkoministeri\xc3\xb6\xc3\xb6n selvitt\xc3\xa4m\xc3\xa4\xc3\xa4n asiaa._NEWLINE_Vasta iltap\xc3\xa4iv\xc3\xa4ll\xc3\xa4 Laingen tapasi Iranin ulkoministerin Ibrahim Yazdin, joka vain totesi, ettei ulkoministeri\xc3\xb6 voi asialle mit\xc3\xa4\xc3\xa4n. Vaikka Laingen jo tiesi, ett\xc3\xa4 Yazdi pystyisi asialle mit\xc3\xa4\xc3\xa4n, sill\xc3\xa4 h\xc3\xa4nkin oli vain ainostaan ajatollah Khomeinin k\xc3\xa4skyjen vallassa, yritti Laingen kuitenkin taivutella Yazdia toimimaan l\xc3\xa4hetyst\xc3\xb6\xc3\xb6n tunkeutujia vastaan._NEWLINE_6. marraskuuta Iranin p\xc3\xa4\xc3\xa4ministeri Mehdi Bazargan p\xc3\xa4\xc3\xa4tti puuttua asiaan, joten h\xc3\xa4n oli n\xc3\xa4in ollen m\xc3\xa4\xc3\xa4r\xc3\xa4nnyt Iranin poliisin menem\xc3\xa4\xc3\xa4n suurl\xc3\xa4hetyst\xc3\xb6 alueelle poistamaan sinne tunkeutuneet mielenosoittajat. _NEWLINE_Bazargan, joka itse oli demokratian ja ihmisoikeuksien puolestapuhuja tiesi hyvin, ett\xc3\xa4 suurl\xc3\xa4hetyst\xc3\xb6\xc3\xb6n tunkeutuneet opiskelijat eiv\xc3\xa4t kuitenkaan reagoisi mitenk\xc3\xa4\xc3\xa4n poliisin kehotuksiin poistua alueelta. Bazarganilla ei ollut itse asiassa p\xc3\xa4\xc3\xa4ministerin\xc3\xa4 mink\xc3\xa4\xc3\xa4nlaista valtaa vaikuttaa asiaan, sill\xc3\xa4 todellinen k\xc3\xa4sky tulisi vain suoraan ajatollah Khomeinilta, joka asettui lopulta tukemaan mielensoittajia.\n_START_SECTION_\nIran vapauttaa panttivankeja\n_START_PARAGRAPH_\nWilliam Quarles, 23-vuotias Yhdysvaltain merijalkav\xc3\xa4en vartija oli ollut kaksi viikkoa panttivankina, mutta t\xc3\xa4n\xc3\xa4 aikana h\xc3\xa4n oli saanut poikkeuksellisen hyv\xc3\xa4\xc3\xa4 kohtelua, sill\xc3\xa4 Quarles oli afroamerikkalainen, jota iranilaiset pitiv\xc3\xa4t sorrettuna kansanosana ja uskoivat n\xc3\xa4in ollen, ett\xc3\xa4 l\xc3\xa4hetyst\xc3\xb6n muut valkoiset henkil\xc3\xb6kunnan j\xc3\xa4senet olivat alistaneet h\xc3\xa4nt\xc3\xa4. N\xc3\xa4in ollen heid\xc3\xa4n sympatiansa Quarlesia kohtaan oli eri kuin muiden panttivankien kohdalla._NEWLINE_Pian Quarles ja 12 muuta afroamerikkalaista ja loput naispanttivangit vapautettiin, koska n\xc3\xa4in haluttiin ilmeisesti korostaa naisten erityisasemaa islaminuskossa sek\xc3\xa4 saamaan Yhdysvaltain afroamerikkalaisen v\xc3\xa4est\xc3\xb6n sympatiat kaappareiden puolelle. Nyt panttivankeja olisi vain 52 j\xc3\xa4ljell\xc3\xa4.\n_START_SECTION_\nPelastussuunnitelma: Operaatio Eagle Clawin suunnittelu\n_START_PARAGRAPH_\nPanttivankikriisi\xc3\xa4 oli jatkunut jo puoli vuotta eik\xc3\xa4 shaahia ollut luovutettu takaisin Iraniin._NEWLINE_Maaliskuun 22. p\xc3\xa4iv\xc3\xa4n\xc3\xa4 vuonna 1980 Camp Davidissa presidentti Carter oli tavannut l\xc3\xa4himpi\xc3\xa4 neuvonantajia, joiden joukossa olivat ulkoministeri Vance, turvallisuuspoliittinen asiantuntija Brzezinski sek\xc3\xa4 kenraali David Jones. Jones esitteli sotilaallisen suunnitelman panttivankien vapauttamiseksi._NEWLINE_Jonesin suunnitelman mukaan C-130 Hercules\xc2\xa0-kuljetuskoneet nousisivat ilmaan Masirahin sotilaskent\xc3\xa4lt\xc3\xa4 Omanin etel\xc3\xa4rannikolta ja lent\xc3\xa4isiv\xc3\xa4t Persianlahden yli Iranin ilmatilaan ja laskeutuisivat keskelle hiekka-aavikkoa._NEWLINE_Koneessa olisi Delta Forcen erikoisjoukkue. Samaan aikaan kahdeksan Intian valtamerell\xc3\xa4 olevalta USS Nimitz\xc2\xa0-nimiselt\xc3\xa4 lentotukialukselta tullutta helikopteria t\xc3\xa4ytt\xc3\xa4isi samalla laskeutumispaikalla polttoainetankkinsa ja suuntaisi Delta Forcen joukot mukanaan kohti Teherania. Kopterit oli maalattu Iranin ilmavoimien v\xc3\xa4reihin, jotta niit\xc3\xa4 ei voitaisi ampua alas._NEWLINE_Seuraavana y\xc3\xb6n\xc3\xa4 erikoisjoukot kuljetettaisiin suurl\xc3\xa4hetyst\xc3\xb6n alueelle Iranissa toimivien CIA:n agenttien j\xc3\xa4rjest\xc3\xa4mill\xc3\xa4 kuorma-autoilla ja samalla helikopterit laskeutuisivat l\xc3\xa4hetyst\xc3\xb6n l\xc3\xa4hell\xc3\xa4 olevalle jalkapallostadionille, jonne vapautetut panttivangit tuotaisiin. Sielt\xc3\xa4 kopterit lent\xc3\xa4isiv\xc3\xa4t hyl\xc3\xa4tylle Manzariyehin lentokent\xc3\xa4lle Teheranin ulkopuolelle, jossa muut Delta Force\xc2\xa0-joukot odottaisivat. Sielt\xc3\xa4 C-130 Hercules\xc2\xa0-koneet veisiv\xc3\xa4t panttivangit vapauteen._NEWLINE_Carter tuki Jonesin suunnitelmaa ja k\xc3\xa4ski kenraaleiden jatkaa suunnitelmia operaation totuttamiseksi. Carter itse tiesi suunnitelman riskit ja n\xc3\xa4in ollen h\xc3\xa4n halusi sille lis\xc3\xa4\xc3\xa4 aikaa. Samalla h\xc3\xa4n halusi jatkaa neuvotteluita iranilaisten kanssa.\n_START_SECTION_\nOperaatio Eagle Clawin ep\xc3\xa4onnistuminen\n_START_PARAGRAPH_\nNeuvottelut iranilaisten kanssa kariutuivat vuoden 1980 huhtikuun alussa. Carter antoi m\xc3\xa4\xc3\xa4r\xc3\xa4yksen aloittaa kenraali Jonesin suunnitelmat sotilaallisesta v\xc3\xa4liintulosta._NEWLINE_Huhtikuun 24. p\xc3\xa4iv\xc3\xa4n\xc3\xa4 Jones ilmoitti, ett\xc3\xa4 kaikki olisivat valmiita pelastusoperaatioon ja Hercules-kone ja kopterit olivat parasta aikaa matkalla toteuttamaan pelastussuunnitelmaa. Tunnin p\xc3\xa4\xc3\xa4st\xc3\xa4 Carter sai kenraali Jonesilta viestin, ett\xc3\xa4 helikopterit ovat t\xc3\xb6rm\xc3\xa4nneet Hercules-koneeseen ja molemmat olivat tuhoutuneet. Kahdeksan Delta Forcen kommandoa oli saanut surmansa t\xc3\xb6rm\xc3\xa4yksess\xc3\xa4 l\xc3\xa4hell\xc3\xa4 Tabasia olleella salaisella lentokent\xc3\xa4ll\xc3\xa4 ja joukot j\xc3\xa4iv\xc3\xa4t iranilaisten vangiksi. Syyksi onnettomuuteen ilmoitettiin hiekkamyrsky._NEWLINE_J\xc3\xa4lkipyykiss\xc3\xa4 operaatiota vastustanut ulkoministeri Cyrus Vance erosi._NEWLINE_Carter tiesi heti, ett\xc3\xa4 kyseinen tappio tulisi vaikuttamaan paljonkin h\xc3\xa4nen uudelleenvalintaansa presidentiksi tulevissa vaaleissa.\n_START_SECTION_\n\xc5\xa0aahin kuolema Kairossa\n_START_PARAGRAPH_\nRatkaisu n\xc3\xa4ytti jo l\xc3\xb6ytyv\xc3\xa4n hein\xc3\xa4kuussa 1980, kun \xc5\xa1aahi Mohammed Reza Pahlavi kuoli kairolaisessa sairaalassa, mutta kiihkomielisiin kaappaajiin vaikuttivat uudet tapahtumat. Kes\xc3\xa4kuussa paljastui Iranin armeijassa vallankaappaushanke, joka kiihdytti \xc3\xa4\xc3\xa4ri-islamilaisten otteita maltillisia kohtaan. Panttivankikriisin ratkaisu lykk\xc3\xa4\xc3\xa4ntyi kerta toisensa j\xc3\xa4lkeen. Ulkomailla tulkittiinkin yhdysvaltalaisten panttivankien joutuneen pelinappulaksi Iranin sis\xc3\xa4isess\xc3\xa4 valtataistelussa.\n_START_SECTION_\nNeuvotteluratkaisu\n_START_PARAGRAPH_\nYhdysvalloissa kommandoiskun ep\xc3\xa4onnistuminen vaikutti presidentti Carterin kannatukseen siten, ett\xc3\xa4 h\xc3\xa4n ei tullut valituksi toiselle virkakaudelle joten uudeksi presidentiksi valittiin republikaaniehdokas Ronald Reagan. Carter toisaalta keskittyi panttivankikriisiin ja laiminl\xc3\xb6i samalla vaalikampanjaansa. H\xc3\xa4n kuitenkin ep\xc3\xa4onnistui laajan kansainv\xc3\xa4lisen painostuksen aikaansaamisessa. _NEWLINE_Iranissa uuden presidentin valinta her\xc3\xa4tti pelkoja taas siit\xc3\xa4, ett\xc3\xa4 t\xc3\xa4m\xc3\xa4 oli hyvin avoimesti tuominnut iranilaisten toiminnan panttivankikriisin aikana ja tulisi mahdollisesti julistamaan sodan Irania vastaan mik\xc3\xa4li se ei suostuisi panttivankien vapauttamiseen. Iran tulisi h\xc3\xa4vi\xc3\xa4m\xc3\xa4\xc3\xa4n sodan, sill\xc3\xa4 maan talous ei olisi kest\xc3\xa4nyt massiivisia sotaponnisteluita, koska maa oli \xc3\xb6ljyboikotissa._NEWLINE_Iran suostui vapauttamaan loput panttivangit vastineeksi sille, ett\xc3\xa4 Yhdysvallat vapauttaisi samalla amerikkalaisiin pankkeihin talletetut Iranin entisen \xc5\xa1aahin varat, jotka olivat j\xc3\xa4\xc3\xa4dytetty panttivankikriisin aikana.\n_START_SECTION_\nIran vapauttaa loput panttivangeista\n_START_PARAGRAPH_\nIranilaiset eiv\xc3\xa4t kuitenkaan halunneet vapauttaa panttivankeja Carterin virkakautena, koska se olisi ollut propagandavoitto Carterille. _NEWLINE_Joten vain 20 minuuttia sen j\xc3\xa4lkeen, kun 20. tammikuuta 1981 uusi presidentti Ronald Reagan astui virkaansa, ilmoitettiin Iranista, ett\xc3\xa4 loput panttivangeista olivat vapaat l\xc3\xa4htem\xc3\xa4\xc3\xa4n maasta. _NEWLINE_Panttivangit lenn\xc3\xa4tettiin aluksi Algeriaan, joka oli toiminut v\xc3\xa4litt\xc3\xa4j\xc3\xa4n\xc3\xa4 Iranin ja Yhdysvaltain neuvotteluissa, josta heid\xc3\xa4t vietiin L\xc3\xa4nsi-Saksaan olevaan Rhein-Mainin lentotukikohtaan, jossa entinen presidentti Carter oli heit\xc3\xa4 vastassa. L\xc3\xa4\xc3\xa4k\xc3\xa4rin tarkastuksen j\xc3\xa4lkeen panttivangit matkustivat takaisin Yhdysvaltoihin 444 panttivankip\xc3\xa4iv\xc3\xa4n j\xc3\xa4lkeen._NEWLINE_Vapautus on luonut monia salaliittoteorioita. On esitetty v\xc3\xa4itteit\xc3\xa4, ett\xc3\xa4 Reaganin tulevan hallinnon virkamiehet olisivat sopineet Iranin kanssa panttivankien vapautuksen viiv\xc3\xa4stytt\xc3\xa4misest\xc3\xa4, jotta tilanteesta olisi presidentinvaaleissa apua. My\xc3\xb6s panttivankien ostamisesta vapaaksi on esitetty v\xc3\xa4itteit\xc3\xa4. On my\xc3\xb6s mahdollista, ett\xc3\xa4 Reagan ja Carter pelasivat yhteispeli\xc3\xa4 vaalien j\xc3\xa4lkeen niin, ett\xc3\xa4 kaappaus saataisiin p\xc3\xa4\xc3\xa4ttym\xc3\xa4\xc3\xa4n ennen Reaganin kauden alkamista. Kaapparit saattoivat ajatella, ett\xc3\xa4 Reagan olisi hankalampi neuvottelukumppani.'